Diari Oficial de la Generalitat Valenciana


Sumari del DOGV 8302, del 24-05-2018 (2018/4350)

RESOLUCIÓ de 25 d'abril de 2018, de la Direcció General de Medi Natural i d'Avaluació Ambiental, per la qual s'ordena la publicació de l'informe ambiental i territorial estratègic corresponent a l'expedient 31/15-EAE i de la declaració d'impacte ambiental corresponent a l'expedient 154/17-AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8302

Data del DOGV
:   24-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/4350


Data del document
:   25-04-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Enguera
    * impacte ambiental

RESOLUCIÓ de 25 d'abril de 2018, de la Direcció General de Medi Natural i d'Avaluació Ambiental, per la qual s'ordena la publicació de l'informe ambiental i territorial estratègic corresponent a l'expedient 31/15-EAE i de la declaració d'impacte ambiental corresponent a l'expedient 154/17-AIA. [2018/4350]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, el qual estableix la publicació en el Diari Oficial de la Generalitat Valenciana de l'informe ambiental i territorial estratègic.  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 31/15-EAE i la declaració d'impacte ambiental corresponent a l'expedient 154/17-AIA.  
  
«Informe ambiental i territorial estratègic i declaració d'impacte ambiental  
  
Expedient: 31/15-EAE.  
Promotor: Servei Territorial d'Energia de València.  
Autoritat substantiva: Servei Territorial d'Energia de València (MIVARI/2016/90/46).  
Àmbit: Concessió derivada del permís d'investigació La Boquera núm. 2930 i de la concessió directa d'explotació Gravera del Barraquero núm. 2900.  
Objecte: Modificació de la qualificació del sòl no urbanitzable del planejament vigent del terme municipal d'Enguera (normes subsidiàries -NS- aprovades el 23.12.1986) en l'àmbit de la concessió derivada del permís d'investigació La Boquera núm. 2930 i de la concessió directa d'explotació Gravera del Barraquero núm. 2900.  
  
Expedient: 154/17-AIA.  
Promotor: Cales de la Plana, SA (CAPLANSA).  
Autoritat substantiva: Servei Territorial d'Energia de València (MIVARI/2007/246 i MIEXCD/2007/2/46).  
Àmbit: polígon 4, totalitat de les parcel·les 22 a 28, ambdues inclusivament; 31, 104, 105 i 106, i part de les parcel·les 29 i 30, 45, 57, 58, 67, 103, 107, 108, 129 i 267 (superfície 36,36 hectàrees).  
Objecte: Projecte d'explotació derivada del permís d'investigació La Boquera núm. 2930 i ampliació de la concessió directa d'explotació Gravera del Barraquero núm. 2900, situades al terme municipal d'Enguera.  
  
La Comissió d'Avaluació Ambiental, en sessió celebrada el 22 de març de 2018, va adoptar l'acord següent:  
  
Vista la proposta de l'avaluació ambiental del pla i del projecte de desenvolupament, en els termes següents:  
  
Fonaments i justificació de la tramitació conjunta de l'avaluació ambiental del pla especial i del projecte de desenvolupament  
La tramitació del pla especial la promou el Servei Territorial d'Energia de València a l'empara del Decret 82/2005, de 22 d'abril, del Consell, d'ordenació ambiental d'explotacions mineres en espais forestals de la Comunitat Valenciana, i en virtut de l'article 44.3 de la LOTUP com a òrgan competent en matèria minera. Aquesta tramitació s'inicia en advertir, en el procés d'avaluació d'impacte ambiental del projecte d'explotació harmonitzat de dues concessions mineres adjacents, la incompatibilitat urbanística de l'autorització del projecte, ja que la totalitat de l'àmbit de la concessió es qualifica en el planejament vigent del terme municipal d'Enguera com a sòl no urbanitzable de protecció (NS de 1986).  
El decret esmentat disposa que l'àmbit mínim del pla especial serà la concessió minera, que s'acompanyarà necessàriament del corresponent projecte d'explotació i que requerirà la declaració d'impacte ambiental prèvia (implícitament, d'acord amb el procediment establit en aquesta norma, requereix la presentació d'un estudi d'impacte ambiental corresponent al projecte d'explotació i el pla de restauració integral el contingut dels quals ha d'ajustar-se al que s'ha establit en aquest).  
  
Així, el decret estableix un procediment d'avaluació ambiental conjunt de la modificació del planejament vigent i del projecte d'explotació, de manera que la declaració d'impacte ambiental constitueix el pronunciament en primer terme sobre la inexistència, en l'àrea d'explotació delimitada dins de la concessió, de valors que puguen resultar afectats per l'activitat extractiva i, per tant, la viabilitat de la introducció de l'ús miner, de les normes i els criteris per al seu desenvolupament (objecte de la modificació del pla especial i del projecte) i, en segon terme, de les mesures protectores i correctores a adoptar en l'execució, desenvolupament i abandó de l'activitat extractiva (objecte exclusivament del projecte).  
Cal tindre en compte, no obstant això, que en la data d'aprovació del Decret (2005) la valoració ambiental tant dels plans i els programes com dels projectes, a la Comunitat Valenciana, es realitzava pel procediment autonòmic d'avaluació d'impacte ambiental regulat en la Llei 2/1989, de 3 de març, d'impacte ambiental, i pel seu Reglament (Decret 162/1990, de 15 d'octubre, modificat pel Decret 32/2006, de 10 de març, del Consell de la Generalitat Valenciana).  
  
La tramitació conjunta de l'avaluació ambiental del pla especial i del projecte d'explotació (sempre que el planejament vigent no haja considerat l'existència dels recursos miners i haja determinat les àrees en les quals aquest és compatible) prevista en la disposició addicional tercera del Decret 82/2005, continua considerant-se factible, encara que requereix l'adaptació als procediments que actualment estableix la legislació sectorial vigent en matèria d'avaluació ambiental en la qual els plans i programes estan subjectes a una avaluació ambiental estratègica i els projectes estan subjectes al procediment d'avaluació d'impacte ambiental.  
L'abast de la modificació del pla especial s'ha de limitar a l'àmbit d'explotació que finalment es determine en l'avaluació ambiental del projecte (sense sobrepassar en cap cas la superfície corresponent a les concessions mineres), per la qual cosa aquesta respon a la definició de «modificació menor» i, per tant, d'acord amb allò previst en la legislació sectorial vigent en matèria d'avaluació ambiental (Llei 21/2013, de 9 de desembre, d'avaluació ambiental bàsica estatal, i Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana), en principi està sotmés al procediment d'avaluació ambiental estratègica simplificada, per la qual cosa la documentació remesa per l'òrgan substantiu es considera com l'exigida als efectes de l'article 50.1 de la LOTUP.  
  
  
Documentació aportada  
El Servei Territorial d'Energia de València va remetre, el dia 3 d'agost de 2017, una còpia de l'expedient administratiu (en paper) i projectes en format CD relatius al Pla especial d'ordenació urbanística conjunta de la concessió d'explotació derivada del permís d'investigació La Boquera núm. 2930, i de la concessió d'explotació directa Gravera del Barraquero núm. 2.900, situades al terme municipal d'Enguera (València), i sol·licita, si escau, la declaració ambiental i territorial estratègica.  
  
La documentació tècnica remesa està composta per:  
- Document inicial estratègic (datat l'any 2015).  
- Versió preliminar del pla especial que, al seu torn, consta de: memòria informativa, memòria justificativa i normes urbanístiques.  
- Estudi d'impacte ambiental datat en 2012.  
- Estudi d'integració paisatgística i pla de participació pública.  
- Estudi de trànsit (març de 2017).  
- Pla de restauració integral (PRI), versió de 2012.  
- Documentació complementària, de febrer de 2016, que inclou addenda de la modificació del PRI i de l'informe tècnic relatiu a la influència de les emissions acústiques en edificacions pròximes a l'àmbit del pla especial coincident amb els projectes explotació harmonitzats de les concessions mineres adjacents.  
- Projecte d'explotació de 2012.  
L'expedient administratiu consta de:  
- Informe tècnic del Servei Territorial de Mines en què s'especifiquen els detalls sobre la informació pública, així com les consultes efectuades i els informes i al·legacions rebudes.  
- Informes de les administracions afectades.  
- Al·legacions de l'Ajuntament d'Enguera, del Grup Popular d'Enguera, diferents propietaris d'habitatges unifamiliars situats en l'entorn pròxim de l'activitat extractiva, ADENE (Associació per a la defensa de la naturalesa d'Énguera), Jaime Mollá Bellaescusa i altres.  
  
  
Objectius, abast i contingut de la planificació  
D'acord amb la versió preliminar del pla especial remés, aquest té com a objecte la modificació del planejament vigent del terme municipal d'Enguera (NS aprovades el 1986) mitjançant la requalificació del sòl no urbanitzable de protecció a sòl no urbanitzable comú zona D (pedreres i abocadors) en la superfície d'explotació en l'àmbit de concessió derivada del permís d'investigació La Boquera núm. 2930 i de la concessió directa d'explotació Gravera del Barraquero núm. 2900.  
  
En el planejament vigent, l'àrea objecte d'explotació està qualificada com a sòl no urbanitzable protegit. En les normes urbanístiques vigents es defineixen les àrees delimitades per SNUP, en els articles 6.3.B i 34 de les normes subsidiàries.  
  
«Article 6.3  
Constitueixen el sòl no urbanitzable la resta dels terrenys del terme municipal no inclosos dins dels dos apartats anteriors. Dins d'aquest tipus de sòl, d'acord amb el que es disposa en la Llei de sòl es distingeixen dues grans categories:  
A) Sòl no urbanitzable no protegit.  
B) Sòl no urbanitzable protegit.  
Entenent entre els primers els que mantenen el seu aprofitament rústic, agrícola, ramader, etc., i entre els segons, aquells que en raó del seu excepcional valor forestal, paisatgístic, històric, cultural, arqueològic, etc., han de rebre una especial protecció mitjançant normes urbanístiques específiques.  
Aquesta segona subcategoria comprén els subtipus següents:  
B-1. Protecció especial.  
B-2. Protecció vies de comunicació.  
B-3. Protecció de rius, canals i embassaments.  
  
Article 34. Zones de protecció especial  
Constitueixen aquells espais que han de ser protegits o conservats en el criteri de la defensa del medi ambient natural. Es distingeixen àrees clarament diferenciades:  
a) Àrees d'alt valor paisatgisticoforestal i/o ecològic.  
b) Àrees de valor arqueològic.  
Regulació d'usos.  
Queden expressament prohibits els usos que impliquen:  
- Qualsevol tipus d'assentament permanent en l'àrea protegida.  
L'explotació de pedreres, formació de desmunts o terraplens que desfiguren la topografia del paisatge.  
- La col·locació de cartells o anuncis propagandístics.  
- L'alteració d'elements naturals, vegetals o acústics que impliquen una regressió de l'equilibri natural.»  
  
A fi d'adaptar les normes subsidiàries de planejament d'Enguera a allò que es disposa en el Decret 82/2005, a través del pla especial aquestes es modifiquen en els punts següents:  
1. Es modifiquen els articles 33 i 34. Usos permesos i prohibits de les normes urbanístiques a fi de regular l'activitat minera com a ús compatible i permés en sòl no urbanitzable d'especial protecció, creant una zona dins del sòl no urbanitzable de protecció especial de qualificació de «tolerància minera», circumscrit a aquelles explotacions mineres que compten amb pla especial aprovat d'acord amb el que es disposa en el Decret 82/2005. Així, l'article 34 queda redactat de la manera següent:  
  
  
«Article 34. Regulació d'usos  
En les superfícies classificades com a sòl no urbanitzable de protecció especial es prohibeixen els usos que impliquen:  
- Qualsevol tipus d'assentament permanent en l'àrea protegida.  
- La col·locació de cartells o anuncis propagandístics.  
- L'alteració d'elements naturals, vegetals o acústics que impliquen una regressió de l'equilibri natural».  
D'altra banda, es crearà l'article 33, i s'introduirà la categoria zona D d'activitats extractives i abocadors de residus inerts no insalubres ni nocius, que quedarà de la manera següent:  
«Article 33. Zona D d'activitats extractives i abocadors de residus inerts no insalubres ni nocius  
Comprén l'activitat d'extracció d'àrids i terres destinades a la construcció, la restitució de l'espai afectat com a abocador de residus inerts (exclusivament material d'enderrocament procedent de la construcció) i les plantes de transformació d'aquests per a la seua reutilització com a material de construcció. També inclou les plantes de valorització i classificació de residus inerts.  
Així mateix, inclou l'activitat d'abocador de residus inerts, el grau de perillositat, nocivitat i insalubritat dels quals no excedisca del grau 4, segons el nomenclàtor d'activitats molestes, insalubres, nocives i perilloses (Decret 54/1990, de 26 de març, del Consell de la Generalitat Valenciana).  
Preferentment, aquest tipus d'abocadors hauran d'emplaçar-se en buits miners ja existents.  
1. Queda subjecte als paràmetres següents:  
- Superfície mínima: 10.000 m².  
- Coeficient d'edificabilitat: 0,05 m²/m²s.  
- Coeficient d'ocupació: 85 % superfície total de la finca, en cas d'extracció d'àrids i terres. En cas d'abocadors i plantes de transformació de residus inerts, la superfície ocupada per l'activitat no podrà excedir el 75 % de la superfície total de la finca.  
- Altura de cornisa: 5 m. En cas de plantes de trituració, la cota del terreny on es desenvolupe l'activitat ha de situar-se a una cota inferior a 1,5 metres per davall de la cota natural del terreny.  
- Reserves d'aparcament: haurà d'habilitar-se a l'interior del recinte l'espai necessari destinat a l'estacionament de vehicles utilitzats en el procés de buidatge.  
- Distància de separació: 20 m a límits i a eix del camí.  
- Altres condicions: tot el límit de la parcel·la haurà d'estar voltat mitjançant una pantalla vegetal que evite la transmissió de pols en una altura mínima d'1,70 m. La profunditat de la pantalla vegetal ha de ser no inferior a 15 m.  
2. És possible l'ampliació de les pedreres i plantes de transformació si aquestes estan degudament legalitzades, i hauran d'ajustar-se als paràmetres previstos en la legislació vigent.  
3. La vigència d'aquest tipus d'activitats, incloent-hi el cas d'ampliació, no podrà excedir de 30 anys, i serà necessari que es garantisca degudament a l'Ajuntament el programa de restauració una vegada caducada la vigència.  
4. Quan se sol·licite l'instrument d'intervenció ambiental, és preceptiu que es marque l'itinerari del trànsit dels vehicles que genera aquesta activitat, sense que de cap manera aquest itinerari es desenvolupe per carrers, vies urbanes, pistes forestals ni espais protegits. La implantació de l'activitat anirà precedida de l'asfaltatge i l'ampliació fins a 8 m, com a mínim, dels camins rurals de què se servisca per a l'accés.  
5. En la implantació de pedreres i abocadors de residus s'establirà un perímetre de protecció de 500 m, en el qual s'exclou tot ús que no siga el propi del sòl rural i no guarde compatibilitat amb aquell. En el mateix sentit, no és procedent la seua implantació si en el perímetre assenyalat ja estan implantats usos i activitats que facen incompatibles el nou ús de pedrera o abocador.»  
  
Informes de les administracions afectades sobre el pla especial aportats per l'òrgan substantiu  
  
Informe del Servei d'Infraestructura Verda i Paisatge (abril de 2017)  
  
«En relació amb la sol·licitud pel Servei Territorial d'Indústria i Energia de València a aquest Servei d'Infraestructura Verda i Paisatge, d'emissió d'informe sobre el pla especial assenyalat en l'encapçalament, s'observa el següent:  
- L'objecte del pla especial és, segons la documentació aportada, regular l'activitat minera proposada, adaptant les normes urbanístiques del planejament vigent a fi de compatibilitzar l'activitat minera, situada en el sòl no urbanitzable de protecció especial (SNUP). En concret, es proposa canviar la qualificació urbanística dels terrenys de SNUP corresponents a les àrees concretes en què es pretén desenvolupar l'explotació, que passen a qualificar-se com a sòl no urbanitzable comú zona D (sòl apte per a pedreres i abocadors).  
- En data 10 de novembre de 2014, s'emet «un informe favorable a l'estudi d'integració paisatgística que acompanya el projecte d'ampliació d'una pedrera de roca calcària denominada La Boquera núm. 2930 i la concessió d'explotació Gravera del Barraquero núm. 2900 a Enguera, condicionat, a més d'estar-ho al ?compliment de les mesures d'integració i el programa d'implementació presentats?, a les mesures establides en el dit informe, relatives al perímetre d'explotació, la vegetació forestal existent en l'àmbit i la creació d'una pantalla vegetal que limite l'elevada incidència visual de l'actuació».  
- L'informe s'emet a sol·licitud del Servei d'Avaluació d'Impacte Ambiental en la tramitació ambiental del projecte:  
- La zona d'actuació se situa en les parcel·les 22, 23, 24, 25, 26, 27, 28, 29, 30, 31, 34, 35, 39, 40, 45, 46, 47, 48, 49, 51, 55, 57, 58, 67, 103, 104, 105, 106, 107, 108 i 267 del polígon 4 en la partida del Pelao, del terme municipal d'Enguera. El projecte preveu l'explotació dels terrenys compresos dins de les quatre quadrícules mineres del permís d'investigació La Boquera núm. 2930. La superfície afectada és de 26,76 ha, de les quals 18,15 afecten terreny forestal.  
- S'aporta per a la tramitació del pla especial l'estudi de paisatge datat en 2007, coincident amb l'elaborat per a la tramitació del projecte i que ha sigut objecte d'informe favorable condicionat esmentat amb anterioritat. L'estudi està redactat en compliment dels articles 11.3 de la Llei 4/2004, de 30 de juny, d'ordenació del territori i protecció del paisatge, i 48 del Decret 120/2006, d'11 d'agost, del Consell, pel qual s'aprova el Reglament de paisatge de la Comunitat Valenciana.  
  
- Vist l'informe en matèria de paisatge emés al projecte i atès que la documentació aportada en la matèria coincideix amb la presentada en el projecte esmentat, es reitera allò que s'ha establit en l'informe de novembre de 2014:  
- «Analitzada la documentació que hi ha en aquest servei, i atés que l'actuació presenta una incidència visual elevada des de les carreteres CV-590 i CV-584, així com des de la rambla del Riajuelo, es consideren necessàries -a més del compliment de les mitjanes d'integració i del programa i implementació presentats, les mesures d'integració següents:  
  
· El perímetre explotació no haurà de sobrepassar la línia de cim o la divisòria de l'elevació muntanyenca situada al nord de la Canyada de la Tortosilla (sud de l'explotació prevista).  
· En la mesura que siga possible s'haurà de mantindre i potenciar la vegetació forestal present en l'àrea d'actuació.  
· S'haurà de crear una pantalla vegetal que garantisca la integració de l'actuació des de les carreteres CV-590 i CV-584»  
- Aquestes mesures d'integració paisatgística han de ser incloses en la documentació amb eficàcia normativa del pla especial i condicionar l'àmbit del pla que pot ser objecte de requalificació, així com els posteriors projectes d'explotació i de restauració.»  
  
Informe del Servei d'Ordenació i Gestió Forestal (març de 2017)  
  
L'informe inclou apartats d'antecedents de fet, marc legal i espais forestals afectats: forests i sòl forestal (s'indica que no es veuen afectades forests d'utilitat pública encara que està parcialment afectat sòl forestal). S'emet informe favorable del canvi de qualificació sempre que es tinga la corresponent resolució favorable d'avaluació d'impacte ambiental i que l'explotació es faça d'acord amb el pla de restauració integral previst en el Decret 82/2005, de 22 d'abril, del Consell de la Generalitat, d'ordenació ambiental d'explotacions mineres en espais forestals de la Comunitat valenciana (en l'apartat d'antecedents de fet s'indica que el 4 de juny de 2012 es va emetre informe favorable del PIR, versió de març de 2011, i la documentació complementària).  
  
Informe de la Unitat de Vies Pecuàries del Servei Territorial de Medi Ambient de València (febrer de 2017)  
Informa que en l'enquadrament territorial de l'actuació projectada (perímetre de les concessions) no hi ha afecció a vies pecuàries classificades d'acord amb l'Ordre de classificació de vies pecuàries del municipi d'Enguera (Ordre de 28 de novembre de 1989 (DOGV 1221, 11.01.1990).  
  
  
Informe de la Direcció General de Patrimoni Cultural (gener de 2017)  
«[?] Des de la consideració del patrimoni arquitectònic i arqueològic, els serveis tècnics d'aquesta direcció general informen que:  
  
L'àmbit afectat pel projecte de referència va ser objecte dels pertinents tràmits per a l'obtenció d'informe vinculant d'impacte ambiental, sota la denominació: ampliació de pedrera CR El Barraquero. L'informe obtingut amb data 26 de novembre de 2008 considera que no hi ha afecció al patrimoni arqueològic, arquitectònic paleontològic, encara que sobre el patrimoni etnològic es determinaven una sèrie de mesures a aplicar.  
Per la qual cosa es reitera i reprodueix als efectes procedents l'informe patrimonial favorable que va emetre aquesta direcció general en data 26 de novembre de 2008, als efectes previstos en l'article 11 de la Llei 4/1998, d'11 de juny, del patrimoni cultural valencià, davant la inexistència d'afeccions al patrimoni arqueològic i arquitectònic.»  
  
  
Informe del Servei de Carreteres de la Diputació de València (maig de 2017)  
En primer terme s'apunten una sèrie d'errors i matisacions sobre l'estudi de trànsit presentat.  
«No obstant això anterior, s'emet informe favorable del pla especial d'ordenació urbanística en l'àmbit de les concessions d'explotació La Boquera 2930 i Gravera del Barraquero núm. 2900 al TM d'Enguera, condicionat al fet que l'interessat adopte les mesures necessàries perquè:  
- Es garantisca la seguretat viària en el camí mitjançant les actuacions necessàries que permeten l'encreuament de dos vehicles pesats executant l'ampliació de la secció transversal del camí d'acord amb l'administració titular d'aquest.  
- Es procedisca a l'anàlisi estructural del ferm amb la finalitat de verificar si està en condicions de suportar el trànsit pesat produït per l'explotació durant els 20 anys següents a la posada en servei de l'explotació, i s'implemente en cas contrari les mesures necessàries per a garantir la seua capacitat, d'acord amb l'administració titular de la via.  
  
- Es condicione la intersecció d'accés a l'explotació de manera que en els accessos es garantisca la visibilitat suficient necessària per a realitzar les maniobres d'accés amb seguretat.»  
  
Informe de la Confederació Hidrogràfica del Xúquer (26.09.2016)  
L'organisme de conca emet un informe favorable i enumera aquelles obligacions legals i les autoritzacions de la llei d'aigua que ha de complir l'explotació en relació amb la seua situació parcial en zona de policia de llit públic per a evitar la incidència en el règim de corrents. Així mateix, informa que el titular de l'explotació minera compta amb concessió d'aigües subterrànies per un volum de 7.112. m³/any per a ús industrial d'aquesta, atorgat segons resolució de l'expedient 2008CP0118.  
  
Al·legació de l'Ajuntament d'Enguera (9.08.2016)  
Es remet el certificat de la secretària de l'Ajuntament sobre la Junta de Govern local de 15 de setembre de 2016, en el qual acorda remetre l'informe emés per l'enginyer de forests local com a al·legacions al pla especial d'ordenació urbanística, amb el contingut següent:  
«[?] Anàlisi general del projecte  
Primer. Que segons les NS urbanístiques d'Enguera aprovades per la CTU el 23 de desembre de 1986, la zona on se situa el pla especial té la qualificació del sòl no urbanitzable protegit (s'hi adjunta plànol de les NS de l'àrea del pla especial).  
S'adverteix un error material en el certificat de compatibilitat urbanística emés per l'Ajuntament d'Enguera el 18 de desembre de 2006 i que consta en la documentació del pla especial. La zona està catalogada com a Zona d'Especial Protecció per a les Aus dins de la Xarxa Natura 2000.  
Segon. El pla especial pretén regularitzar la situació d'una explotació minera en funcionament, ampliant els perímetres de concessió i proposant un termini d'execució de 30 anys que inclou la completa restauració. Respecte de la situació actual de l'explotació, el tècnic que subscriu ja va redactar l'informe 10/10.  
Tercer. No és objecte del present informe l'avaluació d'impacte ambiental del paisatge i l'avaluació ambiental estratègica en general, atés que hi ha serveis específics i competents per a això en la Generalitat de la Comunitat Valenciana. No obstant això, es recomana prestar la màxima atenció a les emissions de pols i soroll que poden ocasionar als predis limítrofs. També es considera especialment important l'estudi de trànsit i l'informe de la Diputació de València, titular de la via per la qual circulen els vehicles d'accés.  
Anàlisi específica d'afecció a l'Ajuntament d'Enguera  
Primer. Respecte a la tramitació del pla especial  
Analitza l'articulat de la LOTUP, i ?[?] conclou que vist tot l'anterior no s'entén com l'òrgan promotor és la conselleria competent en matèria de mineria o almenys es tramita el pla especial d'una forma coordinada entre administracions públiques. Afecta l'ordenació urbanística i territorial del municipi d'Enguera, modificant fins i tot la seua normativa, incloses les normes subsidiàries de planejament, i afectant potencialment la resta d'usos del territori. Per tant, s'entén que aquest ajuntament hauria de ser la primera administració coneixedora i acceptar la tramitació del pla especial de forma inicial, i no ha s'ha notificat a través d'un anunci general?.  
Segon. Respecte a la modificació de les NS de planejament d'Enguera  
No es mostra conformitat amb la proposta de modificació dels articles 33 i 34 de les esmentades, el Decret 82/2005 permet la tramitació d'espais miners en sòl no urbanitzable protegit, per tant no és necessària la requalificació dels terrenys. A més, la modificació proposada implica uns paràmetres urbanístics per a tot el terme municipal que poden no ser adequats per a altres activitats que pogueren legítimament estar interessades en la seua implantació a Enguera.  
L'article 34 b de les NS actualment té la redacció següent: «queden expressament prohibits els usos que comporten: l'explotació de pedreres, formació de desmunts o terraplens que desfiguren la topografia del paisatge.»  
Es proposa la modificació en els termes següents: «L'explotació de pedreres, formació de desmunts o terraplens que desfiguren la topografia del paisatge, excepte aquelles que compten amb un pla especial aprovat d'acord amb la legislació urbanística i ambiental vigents. El pla establirà la normativa específica dins del seu àmbit d'actuació».  
  
Tercer. Respecte a la titularitat dels terrenys:  
Una part important de l'activitat minera se situa en sòl municipal (parcel·la 45 polígon 4). Aquesta disposició de la parcel·la municipal ve donada perquè en data 19 de setembre de 1994 s'aprova per acord plenari l'arrendament de la parcel·la 45 del polígon 4 de titularitat municipal al Sr. José Sanchiz Beneyto, per explotació de pedrera de la secció A. Les principals característiques de l'arrendament són:  
- El contracte és de naturalesa arrendatària, no és una concessió.  
- El plec de condicions especifica clarament que serà per a una activitat minera de la secció A.  
- Que l'arrendament és per a un període inicial de 30 anys.  
- Encara en el cas que, per raons d'interés general, extrema necessitat o utilitat pública, per a garantir el bon funcionament dels serveis públics, l'Ajuntament amb el fonament i declaració de les circumstàncies previs, podrà disposar de la finca indicada sense necessitat de cap indemnització.  
  
L'activitat prevista per l'explotació núm. 2930 i la 2900 no és de la secció A sinó de la secció C. Es pot acreditar que en data 04.01.2001 se sol·licita concessió directa d'explotació Gravera Barraquero núm. 2900 per reclassificació a la secció C del recurs de la secció A núm. 1170, i s'atorga definitivament el 31 de maig de 2002 per a una superfície de 4 quadrícules mineres pel director general d'Indústria i Energia. No es té constància de notificació a l'Ajuntament d'Enguera d'aquesta reclassificació de seccions.  
Tot això porta a la conclusió que ha de procedir-se a una revisió del contracte d'arrendament amb caràcter previ a la tramitació del pla especial, ja que la parcel·la va ser arrendada per a un ús que no és el previ a la tramitació del pla especial, i que el contracte d'arrendament finalitza el 2024.  
Conclusió:  
Primer. Vist tot l'anterior, el que subscriu conclou que:  
- La tramitació del pla especial deixa dubtes sobre el procediment seguit quant a l'òrgan promotor i la bona coordinació entre administracions públiques, i demana afectar altres usos del territori que legítimament estan implantats.  
- La modificació de les NS de planejament d'Enguera hauria d'ajustar-se al que s'ha estipulat en l'apartat segon de l'anàlisi específica d'aquest informe, i no es procedirà a cap reclassificació urbanística.  
  
- El pla especial hauria de considerar l'any 2024 que és quan finalitza el contracte d'arrendament de la parcel·la municipal.  
- S'hauria de procedir a la revisió del contracte d'arrendament de la parcel·la 45 del polígon 4 de la tramitació del pla especial, ja que se li està donant un ús que no és el previst, si bé compta amb l'autorització de la conselleria competent en matèria de mines.  
- S'haurà d'observar l'estricte compliment de les mesures respecte a les emissions de pols i sorolls, i horaris de treball.  
- L'accés haurà de tindre l'informe específic de la Diputació de València com a titular de la via.  
- S'haurà de tindre en consideració la recent catalogació com a bé de rellevància local de les construccions de pedra en sec i la seua afecció als bancals inclosos en el projecte.  
- S'haurà d'exigir l'estricte compliment del pla de restauració, i informar anualment l'Ajuntament del pla anual d'explotació i restauració.  
- S'haurà de quantificar econòmicament les partides pressupostàries per al control i la mitigació d'emissions a l'atmosfera (pols, partícules, etc.) així com sorolls, vibracions i qualsevol altra de competència municipal.  
- S'haurà d'observar que la zona està catalogada com a Zona d'Especial Protecció per a les Aus dins de la Xarxa Natura 2000.»  
  
Al·legació de l'Agrupació del Partit Popular d'Enguera (20.09.2016)  
«[?]Presenten al·legacions que recullen el sentit dels propietaris limítrofs que es resumeix en la sol·licitud de:  
1a) Davant la gravetat de la situació i el perjudici que genera la zona limítrofa de l'explotació, l'incompliment íntegrament de les mesures correctores que consten en el projecte, ja que l'explotació està actualment en activitat i es pretén una explotació conjunta i ampliant el buit actual. Tenint en compte que no ens oposem a l'explotació, sol·licitem que s'exigisca per part de l'òrgan ambiental una vegada finalitzada l'anàlisi tècnica de l'expedient d'avaluació d'impacte ambiental i abans de formular la declaració d'impacte ambiental la inclusió d'un pressupost real per a l'execució de les mesures proposades en el document de prevenció que incloga una crestallera de la totalitat de les instal·lacions, aïllament visual i acústic i el compromís tàcit i real que no hi haja activitat en horari nocturn, i incloure en el programa de vigilància ambiental al control d'aquestes obres i, si escau, la creació d'una comissió de seguiment en compliment de l'article 41 de la Llei 21/2013, de 9 de desembre, d'avaluació ambiental.  
  
El desenvolupament de l'activitat minera actual porta ja implícit un trànsit de camions molt important en el tram comprés entre els quilòmetres 0 i 2,5 de la carretera CV-584 i hi ha una deterioració important tant en infraestructures existents com en el ferm i els marges de la carretera, la responsabilitat de manteniment de la qual recau en la Diputació Provincial de València, per la qual cosa, en compliment de l'article 37 de la Llei 21/2013, presentem l'al·legació següent:  
2a) Que es tinga en compte l'informe de la Diputació Provincial de València sobre la situació de la carretera, fent complir les exigències que en tot cas s'estipulen en les mesures correctores, i es valore la participació de l'empresa de la pedrera en les obres de condicionament per l'increment de trànsit que comporta l'explotació».  
Al·legacions de propietaris d'habitatges situats a l'entorn de l'explotació  
- Al·legació de Jaime Mollá Bellaescusa i altres veïns limítrofs en la zona d'actuació (5.09.2016) que manifesten i sol·liciten:  
· L'exigència per part de l'òrgan ambiental, una vegada finalitzada l'anàlisi tècnica i abans de formular la declaració d'impacte ambiental. La inclusió d'un pressupost real per a l'execució de les mesures proposades que incloga la crestallera de la totalitat de les instal·lacions, aïllament visual i acústic i el compromís tàcit i real que no hi haja activitat en horari nocturn.  
· Que es consulte la Diputació de València sobre la situació de la carretera CV-584.  
  
- Al·legació de Nathalie Galiana; sol·licita informe desfavorable tenint en compte els aspectes següents:  
· L'ampliació de les actuacions d'explotació minera es pretén realitzar en terrenys qualificats com a sòl forestal.  
· Espai protegit Xarxa Natura 2000, zona ZEPA.  
· La qualificació urbanística de totes les parcel·les de la zona és la de sòl protegit, segons el PGOU del municipi d'Enguera de l'any 1986.  
· La zona que es pretén ampliar de la pedrera queda a uns 100 metres de distància d'un nucli denominat Villas de Enguera.  
· Explosions i detonacions a una distància d'uns 100 metres de zona urbana.  
· La carretera CV-584 no és l'adequada per l'amplària, l'estat actual del ferm, etc.  
  
- Al·legació de Nathalie Galiana i altres (5.10.2016) que sol·liciten:  
· Suspensió de la tramitació del pla especial perquè s'aporte documentació tècnica que garantisca el respecte a la la normativa en vigor en la data de presentació del pla especial, així com l'emissió d'informes per les administracions sectorials.  
· Suspensió de la tramitació perquè es garantisca amb un adequat estudi de trànsit el problema d'accessos a aquesta explotació minera.  
· Suspensió de la tramitació perquè es presente document tècnic que garantisca l'adequat respecte a la legalitat i sobretot per al respecte dels drets adquirits pels qui subscriuen, propietaris d'habitatges que estan dins d'una distància inferior a 300 metres del perímetre del pla especial, especialment en matèria de sorolls i vibracions.   
  
  
- Al·legació de l'Associació per a la Defensa de la Natura d'Enguera (ADENE), 24 d'octubre de 2016, sol·licita que es tinguen en compte una sèrie d'aspectes similars als dels anteriors al·legants: la protecció d'aus, la regeneració del terreny, la generació de pols i de sorolls, el condicionament dels accessos, etc-  
  
Descripció del projecte  
La Societat Triturados Arisan, SL (Cales La Plana, SA, en l'actualitat) és una empresa integrada en el grup CALCINOR, l'activitat principal de la qual és l'extracció de roca calcària i la fabricació de productes calcinats, àrids classificats i formigons.  
Aquesta empresa és titular de les CE Gravera del Barraquero núm. 2900, formada per 4 quadrícules mineres, on actualment s'explota una pedrera de pedra calcària (perímetre en blau), i de la PI La Boquera núm. 2930, compost per 4 quadrícules mineres més, limítrofes amb les anteriors, en les quals se sol·licita el projecte d'explotació derivada. Es tramita el projecte d'explotació conjunt i harmonitzat d'ambdues concessions en la superfície que es grafia en la imatge següent i el perímetre de la qual en coordenades UTM.DATUM ETRS 89 FUS 30 s'inclou com a annex núm. 1 a aquesta resolució.  
  
  
(línia blava perímetre actualment autoritzat, en roig l'ampliació sol·licitada conjunta d'ambdues concessions)  
La superfície total que resultarà afectada per l'explotació és de 36,36 ha, de les quals 18,18 ha són terreny forestal.  
D'acord amb el PRI (versió.03.2012), amb el projecte d'explotació (versió de 2012) i amb l'addenda de modificació del PRI datada al febrer de 2016, l'activitat es desenvolupa en sis fases, l'extensió, fiançament, distribució espacial i perímetres en coordenades UTM (DATUM ETRS 89 FUS 30), s'inclouen com a annex núm. 2 d'aquesta resolució.  
Les principals mesures correctores i protectores proposades en la documentació ambiental presentada són:  
A més del mateix PRI, que té com a objecte la definició de les mesures d'integració de les àrees afectades una vegada finalitzada l'explotació dels recursos miners, la documentació ambiental presentada proposa mesures protectores i correctores encaminades a evitar o minimitzar els efectes en el seu entorn en la fase de funcionament (pols, sorolls, vibracions, incidència visual?), i les principals són:  
  
  
- L'informe tècnic (febrer 2016) relatiu a la influència de les emissions acústiques en edificacions pròximes a l'àmbit del pla especial i, per tant, del projecte d'explotació de les concessions mineres denominades Gravera del Barraquero i La Boquera, situades ambdues al terme municipal d'Enguera (València), conclou:  
1r. Les dades obtingudes en els mesuraments realitzats en data 8 de gener de 2016 confirmen que el major focus productor de soroll són les instal·lacions fixes, si bé aquestes estan dins dels límits permesos per llei. Per tant, entenem que les mesures que es duen a terme són suficients per a contrarestar el soroll generat per la instal·lació. No obstant això anterior, com a primera mesura correctora s'ha de continuar amb la campanya de manteniment i millora dels tancaments dels diferents edificis que componen la instal·lació.  
Per a això, es recomana el tancament dels punts més conflictius com poden ser les zones de mòlta i de caiguda de materials de gran dimensió, i la instal·lació de materials d'absorció del tipus fibrós o porós, per exemple, llana de vidre, espuma de poliuretà, -  
En el cas de la maquinària mòbil, aquesta ja disposa per llei de silenciadors i ha de complir l'establit en els marcatges CE de maquinària mòbil; no obstant això, es poden establir campanyes de manteniment periòdic que permeten fer un seguiment exhaustiu del bon funcionament dels sistemes acústics.  
La segona mesura correctora seria realitzar una campanya de plantació per a completar la pantalla vegetal existent, d'acord amb les recomanacions descrites en aquest informe, que es duria a terme de forma progressiva i prèviament al començament de les labors en la nova zona.  
Com a tercera mesura correctora, es continuaran les labors de restauració previstes en la zona més pròxima a la instal·lació, de manera que es crearà una pantalla vegetal que mitigarà el soroll generat per aquesta.  
2n. Les mesures correctores que actualment es duen a terme sobre les voladures que s'executen actualment, i que són iguals que les que es pretenen executar en la nova zona de treball, han donat els resultats òptims i, per tant, l'afecció sobre els habitatges pròxims és mínima. A més, que aquests habitatges estan deshabitats en el moment de les detonacions ja que aquestes tenen lloc entre setmana i els habitatges són recreatius i, per tant, ocupats exclusivament en cap de setmana.  
  
Com a mesura protectora sobre això, es proposa la realització de jornades informatives en relació amb l'execució de voladures, les quals seran públiques perquè qualsevol veí interessat a assistir-hi puga fer-ho. En aquestes s'explicaran les mesures de seguretat a prendre en el moment de la detonació. Per exemple, que, prèviament al tret de la voladura, s'avisarà de la proximitat d'aquest mitjançant els oportuns senyals acústics. Una vegada efectuats els senyals acústics, la recomanació de posar-se en lloc segur i fora de l'àmbit de la voladura. Per a controlar això, personal de l'empresa es col·locarà en llocs estratègics que impediran l'entrada de persones i vehicles, fins que el director facultatiu done llum verda després de comprovar que la detonació s'ha executat amb èxit.  
3r. La comparativa dels resultats dels mesuraments de 2007, amb els actuals ens porta a concloure el següent:  
- En tots dos casos, el nivell acústic en el perímetre del pla especial no supera els objectius de qualitat aplicables establits en el Decret 266/2004.  
- Les barreres acústiques instal·lades en la zona nord-oest compleixen la seua comesa, ja que els mesuraments realitzats en 2016, en el perímetre nord de l'àmbit del pla especial són inferiors a 55 dB(A) que estableix la legislació vigent en zones urbanes, per tant, en augmentar la distància fins als habitatges, els nivells sonors s'atenuaran d'igual manera.  
- Els nivells de soroll màxim obtinguts de forma teòrica en 2007 són corroborats pels mesuraments realitzats en 2016, mitjançant els quals es confirma que en el perímetre del pla especial es compleix el que s'ha establit per la Llei 7/2002, de contaminació acústica de la Generalitat Valenciana. I per tant, les mesures correctores adoptades en aquell temps compleixen les necessitats de la instal·lació.  
4t. Sobre la base de tot l'anterior, podem concloure que les mesures protectores i correctores que es duen a terme actualment són les adequades pels nivells mesurats i estan dins d'allò permés per la legislació vigent. Per tant, recomanem continuar els protocols actuals i la seua millora quan siga oportú. Per a això, entenem aconsellable la realització d'estudis acústics periòdics cada tres anys o quan es produïsca una modificació substancial de la maquinària.  
5é. Les dades obtingudes de les vibracions produïdes per les voladures, tant en el seu estudi teòric com en els mesuraments reals duts a terme, preses a una distància de 150 m, permeten concloure que les voladures tipus que es duen a terme en l'àmbit de l'explotació compleixen l'establit en la norma UNE 22-381-9. Les dades obtingudes en la prevenció de danys en edificacions de grups I, II i III permeten concloure que les voladures que es duen a terme en l'actualitat no afecten els habitatges unifamiliars que hi ha en les proximitats.  
  
En relació amb altres distàncies en l'àmbit del projecte i del pla especial, i d'acord amb el que es reflecteix en les figures anteriors de zones, es pot concloure que en aplicació de la norma UNE 22-381-9:  
· Zona verda: no hi haurà afecció a l'estabilitat i seguretat de l'explotació d'acord amb la norma.  
· Zona blava: es realitzarà control de vibracions de les voladures.  
· Zona magenta: es reduirà la càrrega operant de la voladura i control exhaustiu de les voladures.  
  
- En relació amb les afeccions derivades del trànsit generat per l'activitat, l'estudi de trànsit realitzat conclou:  
· Que l'ampliació de l'activitat no afectarà la circulació que continuarà donant-se en els mateixos termes que fins ara, per la qual cosa l'activitat no provocarà un empitjorament del trànsit en aquesta via.  
· Recomana realitzar actuacions en el traçat i en el paviment de la CV-584 de manera que es garantisca la seguretat viària que permeta la circulació paral·lela de dos vehicles pesats i millorar el ferm seguint les directrius que s'indiquen per part de l'administració titular de la via, segons el Decret 49/2013, de 12 d'abril, del Consell, pel qual s'aprova el Catàleg del sistema viari de la Comunitat Valenciana.  
  
  
Tramitació administrativa del projecte  
L'avaluació d'impacte ambiental del projecte s'inicia el 24 d'agost de 2012 amb la sol·licitud de l'aplicació del dit procediment pel Servei Territorial d'Energia de València, i s'adjunta per a això el seu informe tècnic (d'1.08.2012) i exemplars del projecte general d'explotació (documentació abril 2007), modificació del projecte d'explotació (versió juliol 2012), estudi d'impacte ambiental (toms I i II versió de 2011), documentació complementària de la modificació del pla de restauració integral (versió març de 2012), corresponents a les explotacions conjunta i harmonitzada de la concessió d'explotació Gravera del Barraquero núm. 2900, i a la concessió derivada del permís d'investigació La Boquera núm. 2930. Es comunica la publicació de l'anunci d'informació pública en el DOGV núm. 6018, de 21 de maig de 2009, durant 30 dies, i no s'hi registren al·legacions (exp. 189/12-AMB).  
  
El 22 de juny de 2013 s'efectua consulta al Servei de Vida Silvestre, i es rep resposta el dia 24 de juliol de 2013.  
El 15 de juliol de 2013 es requereixen a l'òrgan substantiu els informes preceptius de les administracions afectades següents: informe d'afecció al patrimoni cultural, informe de l'òrgan de conca i informe sobre el pla de restauració integral.  
El 12 de setembre de 2013, el Servei Territorial d'Energia remet l'informe sobre el PRI favorable de data 4 de juny de 2012, i el 15 d'octubre de 2013, la documentació complementària presentada pel promotor.  
El 2 de novembre 2013 s'efectua una consulta al Servei d'Infraestructura Verda i Paisatge.  
El 18 de desembre de 2013, la Subdirecció General d'Ordenació, Planificació i Actuacions Territorials Estratègiques remet un informe sobre la possible incompatibilitat de l'activitat si l'ampliació s'efectua en l'àmbit del PAT del corredor infraestructures, i dóna trasllat de l'informe al Servei Territorial d'Energia en 23 de gener de 2014.  
El 19 de febrer de 2014 es rep l'informe del Servei d'infraestructura Verda i Paisatge en relació amb l'estudi d'integració paisatgística de l'activitat extractiva.  
El 5 de març de 2014, el promotor remet, a través del Servei Territorial d'Energia de València, la documentació complementària en la qual es justifica la no-afecció al PAT del corredor d'infraestructures, i en dóna trasllat a la SBG d'OPATES el dia 24 de juliol de 2014.  
  
El 20 de març de 2014 es rep un informe de la Subdirecció General d'Ordenació, Planificació i Actuacions Territorials Estratègiques en relació amb el PATRICOVA, en el qual es conclou que el projecte no està afectat per aquest.  
El 8 d'abril de 2014 s'efectua un requeriment a través l'òrgan substantiu de la documentació complementària, en relació amb l'estudi d'integració paisatgística, d'acord amb les deficiències assenyalades en l'informe de l'òrgan competent en matèria de paisatge, i es presenta la documentació els dies 29 de maig i 3 de juliol de 2014.  
El 17 de juliol de 2014 se sol·licita que la documentació presentada siga remesa en format digital a fi de facilitar la consulta a l'òrgan de paisatge, i es rep el CD el dia 23 de juliol de 2014.  
El 31 de juliol de 2014 se sol·licita al promotor la documentació relativa a la modificació del PRI en format digital, i aquesta es rep el 8 d'agost de 2014.  
El 14 d'agost de 2014 es remet al Servei d'Infraestructura Verda i Paisatge la documentació complementària de l'EIP aportada pel promotor, i se sol·licita un nou informe.  
El 12 de novembre de 2014 es comunica al Servei Territorial d'Energia que el planejament vigent del terme d'Enguera qualifica els terrenys com a sòl no urbanitzable protegit i no és l'ús extractiu admés per aquest, per la qual cosa resulta necessari tramitar un pla especial modificatiu d'aquest, i s'apunten els ajustos en el procediment necessaris en relació amb la legislació sectorial vigent en matèria d'avaluació de plans i programes amb posterioritat a l'entrada en vigor del Decret 82/2005.  
El 4 de desembre de 2014, el Servei d'Infraestructura i Paisatge remet un nou informe.  
El 2 de febrer de 2015, el Servei Territorial d'Energia de València remet una còpia de la documentació elaborada pel promotor en relació amb el pla especial d'acord amb l'article 50 de la Llei 5/2014, de 25 de juliol, de la Generalitat, d'ordenació del territori, urbanisme i paisatge (document inicial estratègic i versió preliminar del pla).  
El 8 de maig de 2015, el promotor remet un escrit sobre la importància i urgència de la tramitació del pla especial.  
El 4 de desembre de 2015 es remet un escrit al Servei Territorial d'Energia en relació amb la modificació del pla de restauració d'acord amb els criteris establits en la DIA formulada a l'explotació actualment en desenvolupament, així com una anàlisi més detallada de la compatibilitat de l'activitat extractiva amb l'existència d'habitatges en el perímetre dels 500 metres de l'àmbit d'explotació projectat.  
El 3 de març de 2016, el Servei Territorial d'Energia remet documentació complementària presentada pel promotor del projecte d'explotació consistent en l'addenda de la modificació del PRI i l'informe tècnic relatiu a la influència de les emissions acústiques en edificacions o pròximes a l'àmbit del pla especial i, per tant, dels projectes d'explotació situats en aquest.  
El 9 de maig de 2016 es rep del Servei d'Ordenació i Gestió Forestal una còpia del pla de labors de l'any 2016 de l'explotació Gravera del Barraquero i el programa de vigilància ambiental.  
El 21 d'abril de 2017, el Servei Territorial d'Energia remet el programa de vigilància ambiental de l'explotació actualment autoritzada (gravera del Barraquero) presentada al gener de 2017, en compliment dels condicionants establits en la DIA formulada el 27 de novembre de 1998.  
  
Informes al projecte d'explotació de les administracions afectades  
  
Informe del Servei de Gestió Forestal sobre el PRI (juny de 2012)  
  
El 4 de juny de 2012, el Servei d'Ordenació Forestal emet un informe sobre els antecedents, marc legal, breu descripció dels aspectes, límits i fases de la restauració (cartografia amb coordenades amb el sistema de referència ED50), i conclou emetre un informe favorable des del punt de vista forestal i per als límits definits en el projecte del pla de restauració integral de la concessió derivada del PI La Boquera núm. 2930 i la concessió d'explotació Gravera del Barraquero núm. 2900 (versió de 2011) i documentació complementària (versió març de 2012), situada al terme d'Enguera, en considerar la restauració adequada i compatible amb el resultat final previst i els objectius plantejats, sense perjudici de la necessitat d'obtenció de les autoritzacions sectorials requerides.  
  
Informe del Servei de Vida Silvestre (24.07.2013), es remet Resolució de 15 de juliol de la DG de Medi Natural en què es conclou que no es requereix una valoració detallada de repercussions sobre la Xarxa Natura 2000.  
  
Informe del Servei d'Infraestructura Verda i Paisatge (19.02.2014)  
«[?] L'EIP és insuficient en general per a valorar les integracions paisatgística i visual del projecte per les raons següents:  
1. La descripció del projecte és insuficient, no s'han identificat amb precisió els límits de l'explotació ?coordenades geogràfiques i parcel·les cadastrals, només es té una xicoteta reproducció en la pàg. 15 del text. No es tenen plans del resultat de l'explotació i la posterior restauració (plantes o seccions). D'altra banda, l'EIP sembla referir-se per la seua denominació a La Boquera, quan en realitat l'única cosa que compromet aquest informe és l'àmbit que ara ha de concretar-se i que seria l'assenyalat en la pàgina núm. 15 i no un altre.  
2. No s'ajusta la conveniència del mètode d'explotació als efectes de valoració d'impacte paisatgístic. Es diu que serà segons el model tradicional d'escalonament en feixes, si bé no es fa referència a simultaniejar, com és habitual, els treballs d'explotació de les feixes inferiors amb els de possible restauració de les que resten ja explotades a cota superior.  
3. La delimitació d'unitats de paisatge pot ser adequada per a un estudi a escala regional però és inadequada a l'escala del projecte. No és suficient distingir només en ambients naturals, seminatural rural i antropitzat o urbà. En general, les unitats de paisatges hauran de delimitar-se i dotar-se de contingut d'acord amb els criteris i les regles dels articles 31 i 34 del RPCV i representar-se a escala 1/20.000 d'acord, al seu torn, amb el que es disposa en l'article 44.2.a del RPCV.  
S'ha de tindre, a més, en consideració que la valoració de les unitats de paisatge necessita el resultat de la participació pública ?article 37.6 del RPCV, i que el dit resultat no consta en la documentació aportada.  
  
De la mateixa manera, no es justifica la classificació dels punts d'observació atenint-se a les regles de l'article 36 apartats 4 a 6 del RPCV, ja que és evident que no tots poden ser punts d'observació de principals, atès que el nombre d'observadors potencials en cadascun és, sens dubte, molt diferent. En tot cas, han de representar-se les conques de visibilitat de cada punt d'observació i el plànol de síntesi de visibilitat general a escala 1/20.000, article 44.9.b del RPCV.  
4. No s'han aportat representacions realistes del resultat del projecte comparatives de l'estat preoperacional amb el resultant -amb i sense mesures correctores fins i tot amb els estats que pogueren tindre's en les fases d'explotació, si es preveuen o es necessiten mesures d'integració en relació a aquestes, article 57.10 del PRCV.  
5. No s'ha aportat programa d'implementació de les mesures d'integració paisatgística proposades amb el contingut que es determina en els apartats 6, 7 i 8 de l'article 56 del RPCV. En general, les mesures d'integració del programa d'implementació han d'articular-se acuradament en un document directament relacionat amb el pla de restauració integral que puga ser objecte de seguiment i avaluació per l'administració competent, i amb la finalitat de vetlar pel seu compliment.  
  
Atés el que s'ha exposat, haurà de completar-se la documentació amb el contingut i l'abast expressats, fins i tot el resultat i les valoracions del pla de participació pública, vists els quals s'emetrà un nou informe.»  
  
Informe d'Infraestructura Verda i Paisatge de 4 de desembre de 2014  
Es reprodueixen els aspectes més importants de l'informe  
«[?.] El 13 de febrer de 2014, aquest Servei d'Infraestructura Verda i Paisatge emet un informe en el qual es considera que el contingut de l'estudi d'integració paisatgística no és suficient per a valorar la incidència de l'actuació en el paisatge i que haurà de completar-se en alguns aspectes.  
El 22 d'agost de 2014 es rep per part del Servei d'Impacte Ambiental la documentació que esmena els aspectes indicats en l'informe de 13 de febrer de 2014.»  
«[?] Analitzada la documentació que hi ha en aquest servei, i atés que l'actuació presenta una incidència visual elevada des de les carreteres CV-590 i CV-584, així com des de la rambla del Riajuelo, es considera necessari -a més del compliment de les mesures d'integració i del programa d'implementació presentats, les mesures d'integració següents:  
- El perímetre explotació no haurà de sobrepassar la línia de cim o la divisòria de l'elevació muntanyenca situada al nord de la Canyada de la Tortosilla (sud de l'explotació prevista).  
- En la mesura d'allò possible, s'haurà de mantindre i potenciar la vegetació forestal present en l'àrea d'actuació.  
- S'haurà de crear una pantalla vegetal que garantisca la integració de l'actuació des de les carreteres CV-590 i CV-584.  
- Aquestes mesures d'integració paisatgística han de ser incloses en la documentació amb eficàcia normativa del pla especial i condicionarà l'àmbit del pla que pot ser objecte de requalificació, així com els posteriors projectes d'explotació i de restauració».  
  
Valoració i consideracions de l'òrgan ambiental  
S'efectua en primer terme la valoració dels efectes significatius del pla especial segons els criteris de l'annex VIII de la Llei 5/2014, de 25 de juliol, de la Generalitat, d'ordenació del territori, urbanisme i paisatge.  
A través del pla especial, es pretén adaptar les normes subsidiàries de planejament d'Enguera al que es disposa en el Decret 82/2005 i a la nova legislació urbanística de la Comunitat Valenciana, introduint-hi una modificació limitada a la regulació de l'activitat minera com a ús compatible en l'àmbit del projecte d'explotació harmonitzat de les dues concessions mineres adjacents.  
El planejament vigent al terme municipal d'Enguera són les NS aprovades al desembre de 1986, en les quals l'àmbit d'explotació proposat es qualifica com a sòl no urbanitzable protegit.  
Es requereix, per tant, una anàlisi i valoració mediambiental detallada dels terrenys afectats per l'activitat extractiva a fi de determinar la viabilitat ambiental de la modificació proposada, és a dir la compatibilitat de l'ús miner. A nivell estratègic, cal comprovar en primer terme que els terrenys afectats per l'explotació no alberguen valors ambientals ni concorren riscos, afeccions ambientals o usos preexistents que limiten l'ús extractiu objecte de la modificació.  
  
Els terrenys afectats per l'explotació, objecte de la modificació del pla especial, s'emmarquen en un paisatge agroforestal, amb fisiografia fortament acanalada, en la qual alternen cultius de secà amb formacions vegetals naturals comunes en l'àmbit de la Comunitat Valenciana, no hi ha elements patrimonials ni vies pecuàries afectats, no hi ha risc d'inundació ni altres riscos limitadors a l'ús que es proposa. Els informes sectorials de les diferents administracions afectades confirmen que no hi ha valors intrínsecs en l'àrea afectada incompatibles amb l'ús extractiu. D'altra banda, l'àrea afectada se situa en l'àmbit de la ZEPA Serra de Martés-Massís del Caroig, per la qual cosa és necessari determinar el valor extrínsec o funcional dels dits terrenys per a les espècies d'avifauna que han motivat la inclusió en la Xarxa Natura 2000. En aquest, sentit l'òrgan gestor de la Xarxa Natura 2000 ha resolt que no és necessària una valoració detallada de repercussions sobre Xarxa Natura 2000, ja que amb la documentació aportada no es preveuen efectes significatius derivats de la modificació proposada.  
  
Un altre aspecte a tindre en compte per a determinar la viabilitat ambiental de la modificació és la compatibilitat de l'ús extractiu amb els usos preexistents en el territori i, en particular, amb els habitatges unifamiliars aïllats situats en el sòl no urbanitzable en el perímetre de 500 metres del límit del pla especial. També cal valorar els possibles efectes que es produeixen fora de l'àmbit del pla especial, és a dir del trànsit dels vehicles pesats generats per l'activitat. En aquest sentit, el promotor ha efectuat una ampliació de l'estudi acústic a la totalitat del perímetre de l'àmbit del pla especial i ha elaborat un estudi de trànsit que té l'informe favorable de la Diputació Provincial de València com a titular de la via, encara que supeditat al compliment d'una sèrie de mesures per al seu condicionament. Amb les mesures correctores proposades en la documentació ambiental que acompanyen tant la versió preliminar del pla especial com el projecte, s'estima que l'impacte ambiental del desenvolupament i abandó de l'activitat és acceptable, encara que aquestes valoracions hauran de deuran ser degudament ratificades en el corresponent programa de vigilància ambiental.  
  
No obstant això anterior, cal introduir modificacions en la versió preliminar del pla (documentació amb eficàcia normativa) a fi que la modificació del planejament vigent i les normes urbanístiques proposades s'ajusten a l'abast i l'objecte d'aquesta. D'altra banda, la normativa del pla especial proposada resulta confusa ja que simultàniament s'estableix que tindrà una qualificació de sòl no urbanitzable protegit amb tolerància minera, i simultàniament s'indica que es qualificarà com a sòl no urbanitzable comú zona D (i es modifica per a això l'article 33 que regula en les NU vigents del sòl no urbanitzable no protegit).  
  
En aquest sentit, no es considera ambientalment acceptable la modificació de l'actual regulació del sòl no urbanitzable protegit (article 6.3.b i 34 de les normes urbanístiques) sinó que s'ha d'atorgar la qualificació de les NS d'acord amb la valoració ambiental efectuada a l'àmbit del pla especial (complementada amb la del projecte), és a dir la de sòl no urbanitzable no protegit, i es determina, a més, que l'ús que s'introdueix és exclusivament l'ús extractiu amb els criteris que s'hagen de seguir en la fase de projectes i supeditat a la preceptiva valoració ambiental del projecte i a les condicions que es determinen en aquesta i en les subsegüents autoritzacions sectorials exigibles.  
No es considera adequat, per tant, incloure una qualificació que inclou a més de l'ús extractiu el d'abocador, ja que aquest ús no ha sigut específicament avaluat ambientalment.  
S'incorporaran a les normes urbanístiques els condicionants apuntats en el Servei d'Infraestructura Verda i Paisatge, que seran criteris paisatgístics determinants en els projectes de desenvolupament del pla especial.  
En segon terme, en el dilatat procés d'avaluació ambiental del projecte s'ha anat modificant i elaborant la documentació tècnica específica per a avaluar els efectes ambientals que es generen tant en la fase de funcionament com en la fase d'abandó de l'activitat extractiva. Evidentment l'eficàcia de les mesures protectores i correctores haurà de ser ratificada a través del corresponent programa de vigilància ambiental, i s'establiran mesures complementàries o modificacions al projecte, si detectaren nous efectes ambientals no avaluats o desviaments de l'avaluació realitzada.  
En la part dispositiva de la present resolució corresponent al projecte s'indiquen alguns aspectes en relació amb les mesures protectores o correctores proposades a fi de garantir i comprovar la seua eficàcia.  
  
En relació amb els condicionants establits pel Servei d'Infraestructura Verda i Paisatge:  
- La línia divisòria del perímetre sud, si bé no s'ha mantingut íntegrament, s'ha respectat en aquells trams més fràgils visualment.  
  
- La restauració s'ha projectat recuperant la vegetació forestal en aquelles superfícies forestals.  
- S'han proposat en l'addenda de 2016 completar les pantalles vegetals perimetrals de les instal·lacions de tractament d'àrids limítrofs amb la carretera CV-584, de manera que es mitigue el soroll, la qual cosa contribueix simultàniament a la minimització de l'impacte visual.  
  
D'altra banda, a l'est de l'actual perímetre d'explotació, en l'àmbit de la concessió de Gravera del Barraquero, hi ha instal·lacions de tractament i transformació de l'àrid extret, que romandran en funcionament mentre continuen les labors d'explotació. En la documentació presentada s'indica que aquestes instal·lacions compten amb la corresponent llicència i es projecta l'aplicació de mesures correctores complementàries per a minimitzar-ne els efectes negatius.  
  
L'activitat extractiva i les instal·lacions annexes responen, sobre la base del article 13 de la Llei 34/2007, de 15 de novembre, de qualitat de l'aire i protecció de l'atmosfera, a activitats incloses en els grups A i B de l'annex IV (Reial decret 100/2011, de 28 de gener, pel qual s'actualitza el Catàleg d'activitats potencialment contaminadores de l'atmosfera i s'estableixen les disposicions bàsiques per a la seua aplicació), per la qual cosa l'esmentada autorització de la nova activitat extractiva inclourà la revisió de l'autorització de les instal·lacions de tractament i transformació d'àrids.  
Els límits d'emissions canalitzades i difuses, la suficiència de les mesures preventives i correctores proposades i altre aspectes previstos en el procediment d'autorització seran establits per l'òrgan competent en la matèria.  
Així mateix, s'incorporaran les condicions establides per la Diputació Provincial de València, administració titular de la CV-584 en l'actualitat.  
  
Consideracions jurídiques   
1. L'avaluació ambiental estratègica és l'instrument de prevenció establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juny, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei del sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental, de conformitat amb allò previst en la legislació d'avaluació ambiental.  
2. El projecte examinat constitueix, segons allò previst en el grup 3, apartat c, de l'annex I del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana, un dels supòsits fàctics en els quals resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del seu Reglament.  
3. L'expedient ha observat els tràmits previstos en el Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental de projectes, i en el Decret 162/1990, de 5 d'octubre, del Consell de la Generalitat, i en les altres disposicions que hi són aplicables.  
4. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Sobre la base de l'anteriorment exposat, s'acorda:  
  
Primer  
En relació amb el pla especial:  
1) D'acord amb el que s'ha establit en l'article 51.2 de la LOTUP, considerar que la modificació de les NS d'Enguera que proposa el pla especial en l'àmbit coincident amb els projectes d'explotació directa de la concessió Gravera del Barraquero núm. 2900 i d'explotació derivada del PI de la concessió La Boquera núm. 2930, no tindrà efectes significatius sempre que la fase de desenvolupament i abandó de l'activitat s'ajuste a la declaració d'impacte ambiental que es formula en el punt segon d'aquest acord, i s'han d'incloure aquests condicionants, expressament, en la documentació amb eficàcia normativa del pla especial.  
  
2) No obstant això anterior, la versió preliminar del pla especial proposada serà modificada per a ajustar-se a l'abast i els objectius del pla especial, d'acord amb es criteris següents:  
- No es considera ambientalment acceptable la modificació de l'actual regulació del sòl no urbanitzable protegit (article 6.3.b i 34 de les normes urbanístiques), limitant-se a atorgar la qualificació de les NS d'acord amb la valoració ambiental efectuada a l'àmbit del pla especial (complementada amb la del projecte), és a dir la de sòl no urbanitzable no protegit.  
- L'ús concret i exclusiu que introdueix el pla especial, és l'ús extractiu, incloent-hi les normes que estableixen els criteris que s'hagen de seguir en la fase de projectes, especialment la preceptiva valoració ambiental del projecte i les condicions que es determinen en aquesta i en les subsegüents autoritzacions sectorials exigibles.  
- S'incorporaren a les normes urbanístiques els condicionants establits pel Servei d'Infraestructura Verda i Paisatge.  
  
Segon  
En relació amb el projecte, es formula la declaració d'impacte ambiental:  
Estimar acceptable des del punt de vista ambiental, sense perjudici de l'obtenció de les autoritzacions que hi siguen aplicables, el projecte conjunt i harmonitzat d'explotació directa de la concessió Gravera del Barraquero núm. 2900 i d'explotació derivada del PI de la concessió La Boquera núm.2930, sempre que s'ajuste a la documentació presentada, s'apliquen la totalitat de les mesures protectores i correctores proposades i als condicionants següents:  
1) Prèviament a l'inici de les labors d'ampliació de l'explotació, s'aplicaran la totalitat de les mesures correctores addicionals proposades pel promotor en la documentació tècnica i ambiental encaminades a la mitigació dels efectes derivats del funcionament de les instal·lacions fixes de tractament d'àrids (sorolls, pols, fonamentalment) situades a l'est de l'àrea actualment en explotació, i es procedirà a realitzar una auditoria acústica a l'inici de l'exercici de l'activitat o posada en marxa i, almenys, cada tres anys (d'acord amb la proposta del promotor), d'acord amb el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
Les auditories acústiques les realitzarà un organisme de control autoritzat, i farà constar els resultats en un llibre de control que estarà a la disposició de les administracions competents, d'acord amb el que s'ha establit en la Llei 7/2002, de 3 de desembre, de la Generalitat Valenciana, de protecció contra la contaminació acústica. En cas de superar els nivells sonors permesos per la llei esmentada o, en cas de ser més restrictius, els establits per les ordenances municipals, s'aplicaran les mesures correctores pertinents.  
2) Així mateix, prèviament a l'inici de les labors d'ampliació de l'activitat extractiva, es procedirà a la construcció de la pantalla vegetal del perímetre nord de l'explotació amb idèntiques característiques que les previstes en el perímetre de les instal·lacions fixes, és a dir, dissenyada per a minimitzar tant l'impacte visual com l'acústic.  
3) També amb caràcter previ es durà a terme el condicionament del vial d'accés, d'acord amb el que s'ha establit en l'informe de la Diputació de València, titular de la via.  
4) Els límits d'emissions canalitzades i difuses, la suficiència de les mesures protectores i correctores proposades i altres aspectes relacionats amb la prevenció d'emissions a l'atmosfera, tant de l'activitat extractiva com de les instal·lacions de tractament i transformació d'àrids seran establits per l'òrgan competent en la preceptiva autorització d'activitats potencialment contaminadores de l'atmosfera, d'acord amb allò previst en l'article 13 de la Llei 34/2007, de 15 de novembre, de qualitat de l'aire i protecció de l'atmosfera.  
  
5) En relació amb la integració de les àrees afectades en l'entorn:  
  
5.1) La restauració dels terrenys afectes se simultaniejarà amb les labors d'explotació d'acord amb les fases, morfologia, cronograma, pressupostos i altres aspectes del PRI, versió de 2012, amb les modificacions incloses en l'addenda datada al febrer de 2016.  
5.2) L'incompliment de qualsevol de les fases del pla de restauració que no haja sigut degudament justificat és inacceptable des del punt de vista ambiental i comporta la declaració desfavorable per a les fases d'explotació restants, la immediata paralització de l'activitat d'explotació i l'obligació de restaurar les àrees afectades en data de la constatació de l'incompliment.   
6) Es portarà un registre documentat del programa de vigilància ambiental als efectes d'acreditar l'adopció i execució de les mesures preventives i correctores proposades i la comprovació de la seua eficàcia. Aquest registre documentat inclourà, a més, el resultat dels controls i autocontrols periòdics legalment exigibles en el control d'emissions. La documentació del programa de vigilància ambiental estarà a la disposició de les autoritats competents.  
7) Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si escau, l'aplicació de noves mesures correctores.  
  
Tercer  
Notificar a les parts interessades que contra aquesta resolució, per no ser un acte definitiu en la via administrativa, no és possible cap recurs, la qual cosa no és inconvenient perquè puguen utilitzar-se els mitjans que en defensa del seu dret i interessos consideren pertinents.  
  
Quart  
Publicar en el Diari Oficial de la Generalitat Valenciana el present acord, que inclou la declaració d'impacte ambiental del projecte, d'acord amb el que es disposa en l'article 41 de la Llei 21/2013, de 9 de desembre, d'avaluació ambiental.  
  
  
Cinqué  
D'acord amb la disposició transitòria primera de la Llei 21/2013, de 9 de desembre, d'avaluació ambiental, la regulació de la vigència de les declaracions d'impacte ambiental establida en l'article 43 de la llei esmentada és aplicable a aquesta declaració d'impacte ambiental.  
  
  
  
ANNEX I  
PERÍMETRE DEL PROJECTE D'EXPLOTACIÓ  
  
PERÍMETRE PROJECTE SOL·LICITAT  
Coordenades UTM-DATUM ETRS89 FUS30  
  
  
ANNEX II  
ZONES D'AFECCIÓ RESTAURACIÓ I SUPERFÍCIES CORRESPONENTS A CADASCUNA DE LES FASES I AF  
ADDENDA A LA MODIFICACIÓ DEL PRI DEL PROJECTE D'EXPLOTACIÓ  
SOL·LICITUD CE LA BOQUERA  
QUANTITATS DE FIANÇAMENT PER FASES  
  
  
FASE A1 - R1A  
Anys afecció Anys restauració Superfície  
(ha) Fiançament  
(?)  
1r-5é 1r-5é 0,94 54.983,56  
  
  
  
COORDENADES  
FASE A1 - R1B  
Anys afecció Anys restauració Superfície  
(ha) Fiançament  
(?)  
1r-5é 1r-5é 1,27 74.286,30  
  
  
  
COORDENADES  
FASE A1 - R1C  
Anys afecció Anys restauració Superfície  
(ha) Fiançament  
(?)  
1r-5é 1r-5é 4,71 119.591,81  
  
  
  
COORDENADES  
FASE A1 - R2  
Anys afecció Anys restauració Superfície  
(ha) Fiançament  
(?)  
1r-5é 6é-10é 3,02 142.448,23  
  
  
  
COORDENADES  
FASE A1 - R6  
Anys afecció Anys restauració Superfície  
(ha) Fiançament  
(?)  
1r-5é 6é-10é 4,49 669.576,23  
  
  
  
COORDENADES  
FASE A 2 - R3  
Anys afecció Anys restauració Superfície  
(ha) Fiançament  
(?)  
6é-10é 11é-15é 1,10 64.342,47  
  
  
  
COORDENADES  
FASE A 2 - R2  
Anys afecció Anys restauració Superfície  
(ha) Fiançament  
(?)  
6é-10é 6é-10é 1,03 60.247,94  
  
  
  
COORDENADES  
  
FASE A 2 - R4  
Anys afecció Anys restauració Superfície  
(ha) Fiançament  
(?)  
6é-10é 11é-15é 0,12 7.019,18  
  
  
  
COORDENADES  
FASE A 2 - R6  
Anys afecció Anys restauració Superfície  
(ha) Fiançament  
(?)  
6é-10é 11é-15é 2,94 992.495.77  
  
  
  
COORDENADES  
FASE A 3 - R4  
Anys afecció Anys restauració Superfície  
(ha) Fiançament  
(?)  
11é-15é 16é-20é 1,31 527.910,15  
  
  
  
COORDENADES  
FASE A 3 - R3  
Anys afecció Anys restauració Superfície  
(ha) Fiançament  
(?)  
11é-15é 11é-15é 0,17 9.943,84  
  
  
  
COORDENADES  
  
FASE A 3 - R6  
Anys afecció Anys restauració Superfície  
(ha) Fiançament  
(?)  
11é-15é 26é-30é 1,64 978.934,57  
  
  
  
COORDENADES  
  
FASE A 4 - R4  
Anys afecció Anys restauració Superfície  
(ha) Fiançament  
(?)  
16é-20é 16é-20é 1,01 59.078,08  
  
  
  
COORDENADES  
FASE A 4 - R4  
Anys afecció Anys restauració Superfície  
(ha) Fiançament  
(?)  
16é-20é 21é-25é 2,26 183.584,72  
  
  
  
COORDENADES  
  
FASE A 4 - R6  
Anys afecció Anys restauració Superfície  
(ha) Fiançament  
(?)  
16é-20é 26é-30é 2,77 503.620,67  
  
  
  
COORDENADES  
FASE A 5 - R5  
Anys afecció Anys restauració Superfície  
(ha) Fiançament  
(?)  
21é-25é 21é-25é 0,21 12.283,56  
  
  
  
COORDENADES  
  
FASE A 5 - R6  
Anys afecció Anys restauració Superfície  
(ha) Fiançament  
(?)  
21é-25é 26é-30é 2,38 032.811,19  
  
  
  
COORDENADES  
  
FASE A 6 - R6  
Anys afecció Anys restauració Superfície  
(ha) Fiançament  
(?)  
26é-30é 26é-30é 4,12 830.728,19  
  
  
  
COORDENADES  
  
  
RESUM DEL PRESSUPOST   
DEL PLA DE RESTAURACIÓ INTEGRAL  
Capítols del pressupost COST (?)  
Capítol 1. Restauració hidrològica forestal 496.168,32  
Capítol 2. Revegetació 572.157,02  
Capítol 3. Cures posteriors i manteniment 86.929,64  
Capítol 4. Fase d'abandó. 20.480,00  
Capítol 5. Voladures d'escapçat i remodelat 186.612,30  
Capítol 6. Remodelat d'escapçats 30.132,69  
Capítol 7. Xarxa d'infiltració 11.235,00  
SUMA DE CAPÍTOLS DEL PRESSUPOST 1.403.714,97  
Suma de capítols de l'estudi de seguretat i salut 30.000,0  
Control de qualitat (0,5 % s/cap. press.) 7.018,57  
PRESSUPOST D'EXECUCIÓ MATERIAL (PEM) 1.440.733,54  
Despeses generals (GG) 16 % s/PEM 230.517,37  
Benefici industrial (BI) 6 % s/PEM 86.444,01  
IV A 21 % s/ PIM + GG + BI 369.115,93  
PRESSUPOST BASE DE LICITACIÓ 2.126.810,86  
  
  
  
Òrgan competent en relació amb el projecte  
  
Acord:  
  
Primer  
Formular la declaració d'impacte ambiental en els termes assenyalats en la proposta, amb el compliment de les determinacions que s'inclouen en l'informe esmentat.  
  
Segon  
Notificar a les persones interessades que contra aquesta declaració d'impacte ambiental, per ser un acte de tràmit, no és possible cap recurs, sense perjudici dels que, si escau, siguen procedents en la via administrativa o judicial davant l'acte, si escau, d'autorització del projecte, d'acord amb el que es disposa en l'article 41.4 de la Llei 21/2013, de 9 de desembre.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que es disposa en l'article 41.3 de la Llei 21/2013, de 9 de desembre.  
  
Quart  
Aquesta declaració d'impacte ambiental perdrà la seua vigència i cessarà en la producció dels efectes que li són propis, si una vegada publicada en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys, d'acord amb el que es disposa en l'article 43 de la Llei 21/2013, de 9 de desembre.  
  
València, 10 d'abril de 2018.- El director general de Medi Natural i d'Avaluació Ambiental: Antoni Marzo i Pastor.  
  
  
  
Òrgan competent en relació amb el pla especial  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què fa referència l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que es disposa en l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
Vist tot l'anterior, la Comissió d'Avaluació Ambiental, acorda: emetre l'informe ambiental i territorial estratègic favorable en el procediment simplificat d'avaluació ambiental i territorial estratègica del pla especial en l'àmbit coincident amb els projectes d'explotació directa de la concessió Gravera del Barraquero núm. 2900 i d'explotació derivada del PI de la concessió La Boquera núm. 2930, per considerar que no té efectes significatius en el medi ambient, amb el compliment de les determinacions i els criteris que s'inclouen en l'informe esmentat.  
Notificar als interessats que contra aquesta resolució, per no ser un acte definitiu en la via administrativa, no és possible cap recurs, la qual cosa no és inconvenient perquè puguen utilitzar-se els mitjans de defensa que en el seu dret consideren pertinents.  
Cosa que li notifique perquè en prenga coneixement i tinga els efectes oportuns.  
Cosa que se certifica amb anterioritat a l'aprovació de l'acta corresponent i a reserva dels termes precisos que se'n deriven, d'acord amb el que autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 11 d'abril de 2018.- El secretari de la Comissió d'Avaluació Ambiental: José del Valle Arocas.»  
  
València, 25 d'abril de 2018.- El director general de Medi Natural i d'Avaluació Ambiental: Antoni Marzo i Pastor.